Hovedtrekkene i byplan og gateløp i området er nesten det samme som på 1100-tallet, og arkeolog Asbjørn Herteig mener derfor at Bryggen vokste frem 200 år før hanseatene tok kontrollen på 1300-tallet. Øvregaten med Lille Øvregaten var del av eller begynte som ridevei eller bygdevei mellom Holmen og kongsgården Alrekstad ved Store Lungegårdsvann. Vågen var havn for kongsgården selv om Store Lungegårdsvann var nærmere, trolig fordi det frøs til om vinteren og det var vanskelig å ta seg gjennom Nygårdsstrømmen.